आसाम हादरसायाव मुवा-बेसादफोरनि बेसेना सानफ्रोमबो बांनो हमनायखौ नुनो मोननाय जादों। बे बेलायाव सरासनस्रा सुबुंफोरा सानफ्रोमबो जिउखांनायाव जोबोर सौथुनो गोनां जानाय खौरां मोननाय जादों। बे बेसेन बांनायखौ फुड एण्ड सिभिल साप्लाया हाजासे नोजोर लाखिनांगौब्लाबो फेलें जानाय बादि नुयो। जेरावनिखि बे बेसेन बांनायखौ सोरखारासो खालामनांगौनि बदल हलसेलारफोरखौसो खालामनाय नुनो मोननाय जायो। सानफ्रोमबो बाहायनाय मुवा-बेसादफोरनि बेसेना बांगासिनो दंब्लाबो थांनाय साननैसोयाव बांसिन बेसेन बांनाय नुनो मोनो। बे बेसेन बांनायाव खालि हलसेलल’ नङा, खुसुरा फानग्राफोराबो बेसेन बांहोनाय नुनो मोननाय जादों। फुड एण्ड सिभिल साप्लाय बिफाना मुङावल’ मोनसे बिफान जानानै दंब्लाबो मुवा-बेसादफोरनि बेसेनखौ थि खालामनायाव जेबो राहा लायाखै होननानै अजद सिखांदों । बिजेपि दैदेननाय आसाम सोरखारा सिण्डिकेट बन्द खालामनायनि बाथ्रा बुङोब्लाबो जायगा-जायगा सिण्डिकेटनि रायजो सोमजिदों होननानै सम-सम अजद सिखाङो। फालांगिरिफोरा गावसोरनि गोसो बादि बेसेन बांहोनायखौ नुयोब्लाबो मेगन खाना बादिसो थायो फुड एण्ड सिभिल साप्लाय बिफाना होननानै खौरां मोननाय जादों। बे बेलायाव गिबि मन्थ्रि ड० हिमन्त बिश्व शर्माआ दालि,थावगुबैनि बेसेन बांनायनि सायाव मिरु सोरखारसिम नाथ्रोद हरनानै हादरसा सोरखारा जेबो मावनांगौ गैया होननायसो नुनो मोनो।